Тежъ хотимъ, абы вси, в томъ реченъномъ месте Менъском мешкаючы на которомъ—коли местъцу, права того Майтборского пожывали и ему во всих речах цовинъни были и в каждомъ деле послушни. И тые люди вси выймуемъ от права городского и боярского, и отдаляемъ их и вечне вызволяемъ всих того места людей от судовъ и от моцей всихъ воевод и панов и старост, наместъниковъ, судей и всих врадниковъ всего Великого Князства Литовъского, такъ, ижъ передъ нами о которыхъ-кольвекъ речах будуть позваны, на праве, не будуть повинъни стояти, ани имъ отповедать. А естли з них хто кому будеть чымъ виноватъ, мает имъ справедливость статися перед войтомъ их и бурмистры, и радцы. А естъли войт, а любо бурмистры будуть видетися несправедливы, тогды о тую речъ мают позвани быти перед насъ самих и им отповедати, которых жо маемъ тымъ правом судити.